Priprema djece za povratak u vrtić za vrijeme trajanja pandemije COVID-19

Poštovani roditelji,

s obzirom da su djeca dulje vrijeme izbivala iz vrtića bilo bi poželjno da ih pripremite na povratak u vrtić i novim rutinama, kako bi im on bio što manje stresan i izazovan. Naime, djeca su sada navikla na blizinu svojih roditelja, a ponovno odvajanje može u njima izazvati nelagodu, nesigurnost, strah i anksioznost.

Ovim putem želimo vam ukazati na promjene s kojima će se susresti vaše dijete dolaskom u vrtić, kako biste ga u skladu s dobi i njegovim stupnjem razumijevanja mogli pripremiti na izmijenjene okolnosti boravka u vrtiću.

Djeca imaju ideju da će se vratiti na stari način provođenja vremena u vrtiću, ali iako će neke stvari biti iste, morat će se suočiti s promjenama i naučiti nova pravila ponašanja. Sve to može biti uznemirujuće za mlađu djecu ili onu koja su osjetljivija na promijene stoga će im trebati vremena i strpljenja odraslih da se naviknu na nove okolnosti boravka u vrtiću.

Kako bi vam olakšali proces prilagodbe, donosimo vam osnovne informacije o promjenama u radu vrtića te prijedloge načina kako da ih djeca lakše podnesu.

* Prisjetite se starih rutina

Situacija s koronavirusom i život u izolaciji diktirali su drugačiji način života obitelji, a samim time i drugačija pravila i ritam. Primjerice, dijete je moglo dulje spavati, birati kada i što će jesti ili je imalo pravo na dodatni crtić.

Odlazak u vrtić znači i promjenu dosadašnjih navika, zbog čega je poželjno postupno mijenjatidjetetove navike (poput spavanja i doručka), ali i podsjetiti dijete kako je izgledao dan za vrijeme odlaska u vrtić (jutarnje buđenje, odlazak u vrtić, zajednička igra i druženje u popodnevnim satima i sl.). Također, bilo bi dobro da u svakodnevne razgovore uključite temu vrtića i podsjetite dijete što je voljelo raditi za vrijeme boravka u vrtiću.

FOTO: GULIVER/SHUTTERSTOCK

* Pripremite dijete na izmijenjene odgojne skupine i moguću promjenu matičnih odgojiteljica

S obzirom na propisane upute za ustanove ranog i predškolskog odgoja i obrazovanja od strane Hrvatskog zavoda za javno zdravstvo, kojih smo se dužni pridržavati radi sprječavanja širenja virusa i očuvanja zdravlja, na žalost, za većinu djece nećemo moći osigurati boravak na koji su navikli. To se odnosi na boravak djeteta sa svojim matičnim odgojiteljem, svojim prijateljima iz skupine i boravak u prostoru „njihove“ sobe dnevnog boravka.

Pripremite dijete da će odgojne skupine biti po 9-ero djece te da postoji vjerojatnost da neće biti njihovih prijatelja u istoj. Također, neće biti moguć susret djece iz različitih skupina na vanjskom ni u unutrašnjem prostoru vrtića. Djetetu navedene informacije recite mirno i napomenite kako bez obzira na navedeno u vrtiću će ga dočekati s veseljem i radošću te da je ovo prilika da upozna nove prijatelje i nove prostore vrtića.

* Upoznajte dijete s promjenama uređenja sobe

U sobama u kojama će boraviti djeca, prevladat će didaktički materijali koji se mogu temeljito oprati sa sredstvima za pranje i dezinfekciju. Djeca će veći dio vremena provoditi na zraku, u skladu s vremenskim prilikama. Kod boravka na zraku, u skladu s preporukama, neophodno je izbjegavati aktivnosti koje intenzivno ubrzavaju i produbljuju disanje kao i brzo trčanje i druge oblike brzog kretanja djece.

* Djeca će biti upućivana na pojačane mjere higijene

Prema dobivenim uputama, djecu treba poticati da ne dodiruju usta, nos, oči i lice kao i da ne stavljaju ruke i predmete u usta, primjereno razvojnoj dobi. Nadalje, djecu treba poticati da redovito i pravilno peru ruke prije ulaska u svoju skupinu, prije jela, nakon jela, nakon korištenja toaleta, nakon dolaska izvana, nakon čišćenja nosa te uvijek kada ruke izgledaju prljavo. Za pranje ruku treba koristiti tekuću vodu i sapun.

Djecu treba poticati da kada kašlju i kišu prekriju usta i nos laktom ili papirnatom maramicom koju poslije treba odbaciti u koš za otpad s poklopcem te oprati ruke i obrisati ih papirnatim ručnikom.

* Djetetovu igračku ponesite samo ukoliko je ona neophodna za dijete jasličke dobi

Ukoliko smatrate da je djetetu prijezni objekt (dekica, plišanac…) potreban kako bi se dijete osjećalo sigurno kada nije u blizini roditelja, temeljito ga operite i dezinficirajte te ponesite u vrtić. Imajte na umu da dijete nosi istu igračku u vrtić i da je ona svakodnevno očišćena. To se odnosi samo na djecu jasličke dobi, dok ostala djeca, na žalost, nisu u mogućnosti donositi igračke u vrtić.

* Pripremite dijete na nova pravila kod dolaska u vrtić, ali i odlaska iz vrtića

Pripremite dijete da će kod dolaska u vrtić trebati sačekati red (s obaveznim razmakom od 2 metra) kao i da će se primopredaja djeteta odgojiteljici obavljati na vanjskom prostoru ispred vrtića. Upoznajte djecu s tim da nećete ući s njim u garderobu. Rastanci će nažalost morati biti na ulazu u vrtić, kratki i slatki, u vedrom raspoloženju, nakon čega dijete u pratnji odrasle osobe odlazi do sobe dnevnog boravka.

Djetetu navedeno objasnite pozivajući se na njemu već poznate situacije, npr. čekanje u redu s razmacima ispred dućana ili mu skrenite pozornost na takve prizore na televiziji. Objasnite mu da je to potrebno s obzirom na zaštitu od širenja virusa i kako i ono svojim ponašanjem može pomoći u tome.

**IZNIMNO!!!**

**PRVI DAN** **DOLASKA U VRTIĆ** RODITELJ ULAZI S DJETETOM U PROSTOR GARDEROBE KAKO BI PRONAŠAO DJETETOVE OSOBNE STVARI (PAPUČE, RUKSAK, ČETKICU I ČAŠU).

PRITOM JE POTREBNO VODITI BRIGU O TOME DA U PROSTORU GARDEROBE NE SMIJE BITI VIŠE OD 2 RODITELJA.

IMAJTE NA UMU DA RODITELJ PRI DOLASKU S DJETETOM ILI PRI PREUZIMANJU OSTVARUJE VRLO KRATKU KOMUNIKACIJU S ODGOJITELJICOM, SAMO NAJOSNOVNIJE.

Na kraju želimo istaknuti da smo do sada uspješno surađivali te da se nadamo da ćemo kroz međusobnu podršku te zajedničkim djelovanjem djelatnika vrtića i roditelja, moći osigurati da djeca što prije prihvate nove okolnosti rada vrtića te zajedno sačuvamo zdravlje svih nas.